Folketing
2002-01-22

De skal have ret til at tilbyde deres ydelser, så borgerne får mulighed for selv at vælge leverandører. Regeringen har en klar forventning om, at et friere leverandørvalg vil have en positiv effekt på ældresektoren. Erfaringer fra kommuner, der allerede samarbejder med private leverandører, har vist, at øget valgfrihed i sig selv giver en højere grad af brugertilfredshed i ældreplejen. Den øgede konkurrence vil også være medvirkende til at skabe større klarhed over ressourceanvendelsen i den kommunale ældrepleje og således medvirke til at forbedre kvaliteten i indsatsen over for de ældre, ikke bare hos de private, men også hos de kommunale leverandører. Den ældre skal også sikres en kompensation, hvis den lovede hjemmehjælp udebliver. Kommunen skal forpligtes til at sikre, at hjælpen inden for en rimelig tid leveres ad anden vej, hvis den oprindelige aftale undtagelsesvis ikke overholdes. Regeringen ønsker at fremme en udvikling i ældreplejen, hvor der i højere grad bliver plads til pleje og omsorg af de ældre, som har et behov. Til det formål har regeringen afsat 0,5 mia. kr.